Data was extracted from:https://www.infomed.co.il/treatments/circumcision/

3 דקות קריאה
כללי
מאמרים
ברית המילה הינה פרוצדורה עתיקה המבוצעת מזה אלפי שנים על ידי יהודים ושאינם יהודים מסיבות של אמונה ודת ומסיבות אחרות.
העורלה הינה כפל עור הנמצא בקצה הפין ומכסה את ראש הפין ("עטרה").
לברית המילה (כפי שההליך מתבצע על פי המסורת היהודית) ישנם מספר שלבים -
בשלב הראשון - "מילה" מתבצע החיתוך של העורלה.
בשלב השני – "הפריעה" נחשף ראש הפין על ידי משיכת שכבת העור המכסה אותו כלפי מטה.
בשלב השלישי – "מציצה" שואבים דם מאזור החתך. בברית שאינה דתית (מבוצעת על ידי רופא מוהל) נוהגים לתפוס את העורלה בעזרת מכשיר ייעודי שמונע דימום בזמן החיתוך ובנוסף לא מבצעים את שלב המציצה.
הרדמה ושיכוך כאבים:
ראשית, חשוב להאכיל את התינוק לפני הברית בגלל שרעב משפיע על עוצמת הכאבים. בנוסף, ישנם אמצעים רבים לשיכוך כאבים כשכל מוהל או רופא מוהל משתמש באמצעים השונים בהתאם להסמכתו והבנתו.
שיכוך הכאבים מתבצע כולל מספר אמצעים שונים אשר ניתן גם לשלב ביניהם:
- משחת אלחוש (כמו EMLA) : משחה זו יש למרוח כשעה לפני הברית, היא מכילה חומר אלחוש הפועל בעיקר על שכבת העור החיצונית.
- טיפות לשיכוך כאבים (כמו נובימול): את משככי הכאבים מומלץ לתת לתינוק בסמוך לברית כך שהם יתחילו לפעול מיד לאחר הברית (כחצי שעה עד שעה לאחר מכן).
את הטיפול במשככי כאבים ניתן להמשיך גם לאחר הברית בהתאם למינון המקובל בהתאם למשקל התינוק.
- הזלפת מי סוכר: מי סוכר בריכוז מסוים הוכחו כמפחיתים כאבים.
- הרדמה מקומית: הרדמה מקומית בהזרקה של חומרים כדוגמת לידוקאין ומשמשת לאלחוש מקומי באזור בו מתבצע החתך.
ביקורת ולמה לשים לב:
חלק מהתינוקות לאחר הברית יסבלו מרגישות יתר או אי שקט, כך שנראה שהם חשים שלא בנוח ואינם רגועים.
חלקם עשויים להירדם מיד לאחר הברית, ולאחר מספר שעות יחלו לגלות סימנים של חוסר רגיעה, אחרים מסוגלים להתנהג אף ברגיעה רגילה כאילו לא עבר כלום. בדרך כלל, מהיום השני ואילך התינוק יירגע וירגיש טוב יותר.
כיום אין המלצות אחידות בנוגע להתנהגות לאחר הברית ושנו מגוון רחב של גישות בין המוהלים והרופאים השונים.
אולם, ישנן מספר גישות מקובלות על רבים מהמוהלים והרופאים. בכל מקרה מומלץ להיצמד להנחיות אותן קיבלתם מהמוהל בו בחרתם ועליו אתם סומכים. בכל מקרה של ספק ניתן להתייעץ גם עם רופא הילדים שלכם.
- חיתול כפול – ביום-יומיים הראשונים מומלץ לחתל את התינוק בחיתול כפול על מנת לפשק את רגליו ולהפחית אפשרות של תזוזה באזור הברית. את החיתולים מומלץ להחליף בתדירות גבוהה ולנגב את היציאות של התינוק הרחק ממקום הפצע.
- אמבטיה – יש שממליצים להימנע מרחצה ביממה הראשונה ובכל מקרה כדאי להימנע מרחצה במים חמים שעלולים לגרום לדימום מחודש. ביום השני ניתן לרחוץ את התינוק.
- חבישה – השיקול אם לחבוש או לא תלוי בגישתו של המוהל. יש שחובשים תמיד ויש שחובשים רק אם נראה להם שיש צורך בחבישה. חלק מהמהולים משתמשים בחומר חבישה חדשני (קלטוסטט) שנמס מעצמו, חלק מהמוהלים בוחרים להסיר את החבישה יום לאחר הברית ואחרים מנחים את ההורים כיצד להסיר את התחבושת.
- שימון וחיטוי – גם כאן ישנן גישות רבות. השימון אמור למנוע הידבקות של אזור הפצע אל החיתול או אל התחבושת. יש שממליצים על חיטוי על ידי פולידין או תכשירי חיטוי אחרים. שימוש במשחות שונות בעיקר כאלו המכילות ויטמין A מומלץ על ידי חלק מהמוהלים על אף שהוכח שלויטמין A אין השפעה על ריפוי פצעים.
שינויים מקומיים באזור המילה שכדאי להכיר:
- לאחר הברית מופיעה שכבה לבנה-צהובה של הפרשה הנקראת פיברין, היא מצפה כל מקום שבו יש חסר עור. שכבה זו איננה זיהום, ונעלמת לרוב עד שבועיים, יחד עם זאת היא חיונית לתהליך הריפוי ואין לגרד אותה.
- ראש הפין עשוי להיות אדום ונפוח, הנפיחות יכולה להיות לא סימטרית וליצור מראה מוזר. לעתים מתקבל גוון כחלחל.
לרוב תוך מספר חודשים עד שנה מתקבל מראה הפין ה"תקין".
סיבוכים אפשריים לאחר ברית מילה:
ככלל ברית מילה היא פרוצדורה בטוחה יחסית עם אחוזי סיבוכים נמוכים ביותר. עלולים להיווצר זיהומים ולכן יש להקפיד ולנקות את הפצע בהתאם להנחיות. לעיתים עלולים להופיע דימומים קלים שמתבטאים בכתם קטן באזור החיתול, עלולים להיות דימומים משמעותיים יותר המתבטאים בדמם ממושך שמחייב התייחסות.
בכל המצבים הבאים יש לפנות למיון או לרופא :
- הופעה של דימום משמעותי לאחר ברית מילה (חשוב לזכור שכתם עד 3 מ"מ הוא נורמלי).
- אי נתינת שתן במשך 4-6 שעות לאחר הברית.
- חום מעל 38 מעלות.
-
אם התינוק נראה חיוור או ישנוני וקשה להעיר אותו.
מעבר לכך, ישנם סיבוכים מאוחרים לברית מילה, אשר עלולים להופיע וכוללים היווצרות פתח נוסף לשופכה, היצרות פתח השופכה והיווצרות של כיב בראש הפין. חשוב לציין שמחקרים הראו שברית מילה אינה פוגעת בהנאה המינית בהמשך החיים.
שייך לתחום: ניתוחים בתחום
אורולוגיה